מורדי גרשון

קורות חייו

מורדי גרשון נולד וגדל בשכונה ד' ביפו. אביו היה בלש סמוי במשטרה ונהרג בתאונה כשמורדי היה בן שש. אמו גידלה לבדה את ילדיה מגיל 28, מורדי הוא הבכור במשפחה בת שלושה אחים: אחיו שבתאי (סבי) גרשון הוא עורך-דין, סוכן שחקני כדורגל ומוזיקאי ואחיו הצעיר שמעון גרשון הוא שחקן כדורגל בעבר, סופר ומוזיקאי בהווה.
הוא מספר בראיון לליאת רון מגלובס על האופן שבו הגיע למשחק:
מורדי גרשון, 38, היה יכול, תאורטית, להיות כוכב כדורגל לא פחות מפורסם מאחיו הקטן שמעון. כשהיה ביסודי ושיחק בקבוצת הגוזלים של מתנ"ס רק"ע ביפו ד', נחשב לשוער נשמה עם עתיד גדול, שזינק בלי חשבון על הבלטות ובכה כמו שצריך כשספג שערים. רק שיום אחד, באמצע אימון, הוא היה צריך לשירותים. כשנכנס למתנ"ס שמע קולות מאחד החדרים, הציץ מבעד לדלת הפתוחה וראה את שולה רווח, אשתו לשעבר של זאב רווח, מעבירה חוג דרמה לילדים. הוא זוכר שהיא אמרה לו, בוא תיכנס, וברגע שהתיישב שם, נפרד ממשחק הכדורגל והתמסר למשחק על הבמה.
"לאירוע הזה היה רקע", הוא צוחק. "קראתי המון, כתבתי, צפיתי בסרטים בטלוויזיה, ולא פספסתי שום דבר שעשה דני קיי. הייתי מוקסם ממנו. ההצגה הראשונה שעשיתי הייתה בסוף היסודי בתפקיד גדול, הרגשתי בבית לגמרי".
גרשון השתתף בנעוריו עם קבוצת הדרמה של מתנ"ס רקע בפסטיבלים רבים בהם זכו בפרסים. הוא שיחק פעמיים בפסטיבל עכו בהצגות "אלוהים" ו"ציור קיר" בבימויו של הווארד ריפ. כשהיה בן 17 ייצג את ישראל בפסטיבל חובבים בברצלונה, שיחק בתפקיד הראשי של דון ז'ואן במחזהו של מולייר, בבימויו של ראובן קלינסקי.
בצה"ל שירת גרשון שלוש וחצי שנים מתוכן שנה בקבע ביחידה מובחרת.
גרשון למד במשך שלוש שנים בסטודיו למשחק של ניסן נתיב בתל אביב (1999-1997). במסגרת לימודיו בסטודיו ניסן נתיב שיחק בהצגות: "הלב poem", "בן ערובה", "שמן על בד", "יאקיש ופופצ'ה", "מהומות קיוז'ה" ו"המשפט". בתום לימודיו, ב-2000, התקבל לתיאטרון הקאמרי. ההצגה הראשונה בה שיחק הייתה "קרום" פרי עטו של חנוך לוין, בבימויו של מיקי גורביץ', מורהו מניסן נתיב, באותה שנה זכה בפרס השחקן המבטיח בתיאטרון הקאמרי. במקביל לתחילת עבודתו בקאמרי כתב את המחזה "השעשואום" לפסטיבל עכו 2000, ביחד עם שישה מחבריו לסטודיו ניסן נתיב. גרשון ביים את המחזה וזכה עליו בפרס הבמאי. "השעשואום" עלה מאז מחדש במסגרת מגמות תיאטרון בכעשרה בתי ספר תיכון שונים ברחבי הארץ. ב-2001 ביים את ההצגה "יומנו של מטורף" מאת רמי רוזן, שהציגה בפסטיבל תיאטרונטו. ב-2002 ביים את תלמדי שנה ב' בסטודיו למשחק ניסן נתיב במחזה הקומי שכתב "מצב אבוד". בקאמרי גרשון שיחק גם בהצגות "לכל השדים והרוחות", "דוניה רוסיטה", "אטום", "ליזיסטרטה 2000", "כטוב בעיניכם", "אמא קוראז'", "כובע הקש האיטלקי", "טובים השניים" ו"עד ראייה".
החל מ-2005 גרשון משחק בתיאטרון בית ליסין. הוא שיחק ב"יחפים בפארק" של ניל סיימון, בבימויו של לזלי לאוטון, בתפקיד הראשי של פול, עורך-דין צעיר שנכנס עם אשתו לדירה חדשה, כשביניהם מתעוררים קונפליקטים. לצידו שיחקו רמה מסינגר, גדי יגיל, סנדרה שדה ורובי מוסקוביץ'. גרשון שיחק בהצגה "סוף שבוע עם תום" בבימויו של רוני פינקוביץ', בתפקיד הראשי של אביתר. אביתר הוא תסריטאי ישראלי לא יוצלח ומתוסכל ששומר בסוף שבוע עם אשתו על בן של חברים, סיטואציה שיוצרת מצבים מצחיקים. לצידו שיחקו גיא לואל, מיכל לוי וגילת אנקורי. גרשון כיכב בתפקיד הראשי בהצגה "תקלה קלה" של לזלי לאוטון. הוא גילם את דמותו של ג'ורג', עוזרו האישי של שר בממשלה הבריטית (ליאור אשכנזי), כששניהם מסתבכים במסכת של שקרים וטעויות. כמו כן שיחק גרשון במחזה "ארוחת פרידה" מאת מתיה דלאפורט ואלכסנדר דה לה פאטלייר לצידם של יעל לבנטל ויובל סגל.
מורדי גרשון שיחק בהצגה "בחורים טובים", בבימויו של משה קפטן. הוא גילם את דמותו של דניאל קאפי, עורך-דין בצי האמריקאי (אותו תפקיד שטום קרוז שיחק בסרט בשם זה) שמגן על שני חיילי מארינס שעשו "שמיכה" לחייל אחר ("קוד אדום" בלשון הנחתים), הוא מת ומאשימים אותם ברצח. לצידו של גרשון שיחקו ליאור אשכנזי, הדס קלדרון ושלומי טפיארו. גרשון היה מועמד על תפקידו זה לפרס התיאטרון הישראלי לשחקן הטוב ביותר בשנת 2010.
ב-2009 גרשון כתב וביים את ההצגה "דור 3.5" בתיאטרון הנפש, המחזה מספר על ניצולת שואה מאושוויץ מבוגרת וערירית, שבעלה נפטר והיא חיה בקיבוץ. הנכד של הזקנה, שהוא קצין בצנחנים, בא לבקר אותה ושם הוא פוגש מתנדבת מקנדה שמסייעת לה ומסתבר שהיא דור שלישי לקצין אס אס ואילו הוא דור שלישי לניצולי שואה.
ב-2011 ביים גרשון את ההצגה "פרק ב'" של ניל סיימון, בתיאטרון הספרייה.
גרשון הופיע בתפקידי אורח שונים בטלוויזיה.
ב-2013 שיחק את השוטר אריק בסדרת הנוער של גיורא חמיצר החממה אשר שודרה ב-Yes.
ב-2014 לוהק לסדרה חדשה של גיורא חמיצר "שכונה" בתפקיד טדי שיינפלד.
ב-2017 שיחק את התפקיד הראשי במחזה "סיפור אהבה בשלושה פרקים מאת הארווי פירסטיין בתיאטרון הבימה.